চ্যাম্পিয়ন্স ট্রফির চার সেমিফাইনালিস্ট বেছে নিলেন অশ্বিন

ওয়েব ডেস্ক: রাত পোহালেই শুরু হতে চলেছে আইসিসি (ICC) আয়োজিত চ্যাম্পিয়ন্স ট্রফি (Champions Trophy 2025)। বহু প্রতীক্ষিত আট দলীয় ৫০ ওভারের টুর্নামেন্ট নিয়ে উদ্দীপনা তুঙ্গে। উদ্বোধনী ম্যাচে মুখোমুখি আয়োজক দেশ পাকিস্তান এবং নিউজিল্যান্ড। ভারতের অভিযান শুরু বৃহস্পতিবার, প্রতিপক্ষ বাংলাদেশ, বর্তমান রাজনৈতিক টানাপোড়েনের ফলে সেই ম্যাচ নিয়েও তুমুল উত্তেজনার সৃষ্টি হয়েছে।

এ গ্রুপে রয়েছে ভারত, পাকিস্তান, বাংলাদেশ এবং নিউজিল্যান্ড। বি গ্রুপে রয়েছে অস্ট্রেলিয়া, ইংল্যান্ড, দক্ষিণ আফ্রিকা এবং আফগানিস্তান। দুই গ্রুপ থেকে সেরা দুটি করে দল সেমিফাইনালে উঠবে। বাকি খেলা পাকিস্তানে হলেও ভারতের সমস্ত ম্যাচ আয়োজিত হবে দুবাই ইন্টারন্যাশনাল ক্রিকেট স্টেডিয়ামে। ভারত যদি সেমিফাইনাল এবং ফাইনালে ওঠে, সেই ম্যাচও দুবাইয়েই খেলা হবে।

আরও পড়ুন: অন্যায়ের শিকার, লা লিগা ছাড়তে চাইছে রিয়াল মাদ্রিদ!

সেমিফাইনালের জন্য কোন চার দল ফেভারিট তা এখন বলা অসম্ভব। তবে সদ্য প্রাক্তন হয়ে ওঠা ভারতীয় ক্রিকেটার রবিচন্দ্রন অশ্বিন (Ravichandran Ashwin) ভবিষ্যদ্বাণী করেছেন। তাঁর মতে গ্রুপ এ থেকে সেমিফাইনালে উঠবে ভারত ও নিউজিল্যান্ড এবং বি গ্রুপ থেকে ইংল্যান্ড ও অস্ট্রেলিয়া। অর্থাৎ আয়োজক দেশ পাকিস্তানকেই বাদের খাতায় রাখলেন অশ্বিন।

ইংল্যান্ডকে সেমিফাইনালিস্টদের তালিকায় রাখাও বেশ অদ্ভুত। ভারতের কাছে ওডিআই সিরিজে ৩-০ দুরমুশ হয়েছে জস বাটলারের (Jos Buttler) দল। চ্যাম্পিয়ন্স ট্রফি ভারতে না হলেও উপমহাদেশীয় পরিবেশে খেলা হবে। আকাশ-পাতাল তারতম্য হবে না। অস্ট্রেলিয়ার ব্যাটিং শক্তি নিয়ে সমস্যা না থাকলেও বোলিং বিভাগ চোট-আঘাতে ক্ষতবিক্ষত।